Σωματείο Εργαζομένων

Δήμου Λυκόβρυσης Πεύκης

Ημερ: 28/11/2019

Αριθμ Πρωτ: 51

**Κάτω τα χέρια από την κοινωνική ασφάλιση! Ξεσηκωμός! Να τους κόψουμε τη φόρα!**

**Όλες και όλοι στο συλλαλητήριο Εργατικών Κέντρων - Ομοσπονδιών - Συνδικάτων - Συνταξιούχων το Σάββατο 30 Νοέμβρη στις 10.30 στα Προπύλαια. Προσυγκέντρωση 9.45 πλατεία Κάνιγγος.**

Θέλουν να μετατρέψουν την ασφάλιση από κοινωνικό δικαίωμα σε ατομική υπόθεση, σε "επένδυση", ατομικό ρίσκο και κυνήγι μέσω του τζόγου. Θα ξέρεις τι εισφορές θα πρέπει να δώσεις, αλλά όχι τι σύνταξη τελικά θα πάρεις, διότι αυτό θα εξαρτάται από το τζογάρισμα που θα κάνει η κάθε εταιρία στις εισφορές σου, αν θα πτωχεύσει ή όχι (βλέπε ΑΣΠΙΣ-ΠΡΟΝΟΙΑ). Το κράτος δεν θα εγγυάται τίποτα από όλα αυτά, το μόνο που θα λαμβάνεις είναι ένα υποτυπώδες πλέγμα παροχών, κατώτατο, στα όρια της ανέχειας.

**Στόχος είναι να απαλλάξουν την εργοδοσία και το κράτος της** από την υποχρέωση να επιστρέφει ένα μέρος της κλεμμένης υπεραξίας μέσω των εισφορών για το ασφαλιστικό σύστημα. **Οι εισφορές και των εργαζομένων και των εργοδοτών είναι εργατικός μισθός.** Οι εργοδότες από την εργασία των εργαζομένων που απασχολούν βγάζουν αυτά που δίνουν. Στόχος είναι **να δώσουν το σίγουρο και ζεστό χρήμα των εργαζομένων απευθείας στο ιδιωτικό κεφάλαιο για να τονώσουν την καπιταλιστική ανάπτυξη.** Σε 99 δις ευρώ υπολογίζουν τα χρήματα που θα δοθούν στις ιδιωτικές ασφαλιστικές τα επόμενα χρόνια.

Το ασφαλιστικό σύστημα που φέρνει η κυβέρνηση της ΝΔ δεν είναι καινοτομία της. Έρχεται από μακριά και έχει μεγάλη διαδρομή. Είναι το σύστημα που τα ασφαλιστικά μονοπώλια επέλεξαν να δοκιμάσουν για πρώτη φορά στη δικτατορία του Πινοσέτ στη Χιλή. **Mercedes των ασφαλιστικών συστημάτων αποκαλούσε το σύστημα των “3ων στυλοβατών” ο Χοσέ Πινέρα, γραμματέας Ασφάλισης της χιλιανής χούντας**. Λίγα χρόνια μετά ο πρόεδρος της Συνομοσπονδίας Εργατών της χώρας, απευθυνόμενος σε Αμερικανούς συνδικαλιστές, ανέφερε: “***Πρέπει να απορρίψετε αυτή την κομπίνα που μετατρέπει την ασφάλεια του εργάτη σε μπίζνες. Το σύστημα μας έχει εξαθλιώσει. Χαμηλές συντάξεις, συνταξιούχοι που δεν είναι σε θέση να πληρώσουν την ιατρική φροντίδα τη στιγμή που τη χρειάζονται.*** *Αυτό που μοιάζει καλό σε πολλούς στην αρχή, στο τέλος καταλήγει σε βάρος των εργαζομένων"*. Από τότε ΕΕ, ΔΝΤ, ΟΟΣΑ, προωθούν παραλλαγές αυτού του συστήματος σε όλο το κόσμο.

Στη χώρα μας το 1996, το Ίδρυμα Οικονομικών και Βιομηχανικών Ερευνών (ΙΟΒΕ) πρότεινε αντίστοιχα την ανάπτυξη ενός "τριαξονικού συστήματος συντάξεων”, ενώ λίγα χρόνια η **έκθεση του Σπράου,** που επιδίωξε να μετατρέψει σε νόμο η κυβέρνηση ΠΑΣΟΚ, με υπουργό Εργασίας το Γιαννίτση ήταν ακριβής μετάφραση, λέξη προς λέξη, των αλλαγών που έκανε ο δικτάτορας Πινοτσέτ στη Χιλή. Αυτή η έκθεση **είναι η βάση όλων των μέχρι σήμερα μεταρρυθμίσεων από νεοφιλελεύθερους και σοσιαλδημοκράτες**. **Σημαντικότερη τομή ο νόμος του ψαλιδοχέρη Κατρούγκαλου** που καθορίζει όχι μόνο το παρόν των σημερινών συνταξιούχων, αλλά και τους όρους της Ασφάλισης για τα επόμενα 50 χρόνια. Ο διαχωρισμός της κύριας σύνταξης σε εθνική και ανταποδοτική, οδηγεί στην παροχή μιας βασικής σύνταξης φτώχειας και ελεημοσύνης από το κράτος, χρηματοδοτούμενη από τη γενική φορολογία και στην απόσυρση της εγγύησής του από την ανταποδοτική σύνταξη. Θεσμοθετήθηκε η ρήτρα βιωσιμότητας των Ταμείων και η αλλαγή του τρόπου υπολογισμού τους που οδηγεί με ακρίβεια στη μετατροπή των συντάξεων σε φιλοδώρημα και ανοίγει το δρόμο στην ιδιωτικοποίηση της ασφάλισης. Όλοι μαζί, ΝΔ - ΣΥΡΙΖΑ - ΠΑΣΟΚ, άλλαξαν τη λέξη "στυλοβατών" και την έκαναν "πυλώνων" και αυτό προωθούν διαδοχικά ο ένας μετά τον άλλο. Όπως ο ΣΥΡΙΖΑ είχε αλλάξει τις λέξεις "μνημόνιο" και "τρόικα" σε "συμφωνία" και “θεσμούς". **Η ΝΔ έρχεται να εφαρμόσει και όχι να ακυρώσει τον ν. Κατρούγκαλου, να ολοκληρώσει το έγκλημα στην Κοινωνική Ασφάλιση.** Σήμερα ξεκινάνε από τις **επικουρικές συντάξεις που χωρίς τις εισφορές των νέων ασφαλισμένων, που θα διοχετεύονται στο ιδιωτικό κεφάλαιο, μέσα σε λίγα χρόνια θα εξαφανιστούν, αλλά δεν θα μείνουν εκεί.** Ετοιμάζουν την:

* Παραμονή στην εργασία για μακρύτερο χρονικό διάστημα, δηλαδή παραπέρα **αύξηση της ηλικίας συνταξιοδότησης**.
* **Μειώσεις στις εργοδοτικές εισφορές**, ώστε να απαλλαγούν οι εργοδότες από το βάρος της Κοινωνικής Ασφάλισης.
* **Ελαχιστοποίηση των περιπτώσεων πρόωρης συνταξιοδότησης**, τόσο για όλους τους εργαζόμενους, όσο και για ορισμένα επαγγέλματα, όπως τα βαρέα και ανθυγιεινά, για ζητήματα αναπηρίας από ένα ατύχημα, μια επαγγελματική ασθένεια κ.ο.κ.
* Περαιτέρω **ιδιωτικοποίηση της υγείας.**

Ακόμα και το σημερινό, κουτσουρεμένο σύστημα κοινωνικής ασφάλισης, με τα συνεχή πλήγματα στα Ταμεία και στις παροχές του, δεν μπορεί να συγκριθεί με την επισφάλεια των παροχών που προσφέρουν οι ιδιωτικές ασφαλιστικές εταιρείες που **βλέπουν την ασφάλιση ως εμπόρευμα και τους εργαζόμενους ως πελάτες. Μ**πορεί να υπάρχει ρίσκο για την υγεία μας ή την ασφάλιση των παιδιών μας? Μπορεί να αποδεχθούμε τη βαρβαρότητα να ψάχνουν τα ατομικά μας βιολογικά χαρακτηριστικά (ηλικία, ασθένειες, φύλλο για να δούνε αν θα μας ασφαλίσουν?

**Είναι τόσο κυνικοί!** Με τα λόγια του εκπροσώπου του Διοικητικού Συμβουλίου του Πανελλήνιου Συνδέσμου Ασφαλιστικών Συμβούλων:

"*Συνήθως ελέγχουμε το ιατρικό ιστορικό του ενδιαφερόμενου και αυτό γίνεται γιατί εμείς προσπαθούμε να παίρνουμε υγιείς ασφαλισμένους, σε αντίθεση με τον ΕΟΠΥΥ ή το ΙΚΑ. Υπάρχουν μάλιστα περιπτώσεις κάποιος να ζητήσει να ασφαλιστεί και η εκάστοτε ασφαλιστική να τον απορρίψει. Όσο μάλιστα περνάνε τα χρόνια, αυτό γίνεται ακόμα πιο σύνηθες. Οι ασφαλιστικές δεν θέλουν κάποιον ο οποίος, για παράδειγμα, έχει ζάχαρο ή ιστορικό καρδιακών νοσημάτων. Οι γυναίκες είναι πιο «ακριβές» από τους άντρες, λόγω του ότι έχουν μεγαλύτερο μέσο προσδόκιμο ζωής και επισκέπτονται πιο συχνά τους γιατρούς για στάνταρ εξετάσεις, όπως μαστογραφίες και τεστ ΠΑΠ”*

**Το κοινωνικό ασφαλιστικό σύστημα θεμελιώθηκε με αιματηρούς αγώνες των εργαζομένων! Δεν θα τους αφήσουμε να το διαλύσουν! Έχουμε τη δύναμη να τους χαλάσουμε τα σχέδια! Όλοι στους δρόμους του αγώνα!**

Παλεύουμε για:

* **Δημόσια, υποχρεωτική Κοινωνική Ασφάλιση για όλους τους εργαζόμενους.** Ενιαίο σύστημα Κοινωνικής Ασφάλισης, που περιλαμβάνει τα συνταξιοδοτικά δικαιώματα, τις υπηρεσίες πρόληψης και αποκατάστασης της υγείας, τις παροχές και υπηρεσίες Κοινωνικής Πρόνοιας. Να καταργηθεί η ιδιωτική επιχειρηματική δραστηριότητα στον τομέα της Υγείας – Πρόνοιας και του Φαρμάκου!
* **Αυστηρό πλαίσιο υγιεινής και ασφάλειας** στους τόπους δουλειάς με τη συμμετοχή και τον έλεγχο των εργαζομένων για την αντιμετώπιση των εργατικών ατυχημάτων και των επαγγελματικών ασθενειών. Προστασία από τον επαγγελματικό κίνδυνο για όλες τις κατηγορίες εργαζομένων, ανεξάρτητα από εργασιακή σχέση.
* **Την προστασία της μητρότητας, τη φροντίδα και αγωγή της βρεφικής – παιδικής ηλικίας, των ΑμΕΑ και των οικογένειών τους, των ηλικιωμένων και των χρονίως πασχόντων, των πολύτεκνων και μονογονεϊκών οικογενειών.**
* Δ**ωρεάν ιατροφαρμακευτική περίθαλψη,** με χρηματοδότηση 100% από το κράτος. Κατάργηση της συμμετοχής στα φάρμακα των ανέργων, των ατόμων με αναπηρία, όσων αμείβονται με τον κατώτατο μισθό ή την κατώτατη σύνταξη, καθώς και όλων όσοι πάσχουν από χρόνια νοσήματα.
* Την αποκατάσταση των απωλειών μας. **Να επιστραφούν όλα όσα μας έχουν αφαιρέσει, τα κλεμμένα από τα αποθεματικά των ταμείων.** Να πληρώσει η μεγαλοεργοδοσία και το κράτος.
* Λέμε όχι στους μισθούς και στις συντάξεις πτωχοκομείου. Κανένας κάτω από 751 ευρώ, καμία σύνταξη κάτω από 600 ευρώ. **Αυξήσεις σε μισθούς και συντάξεις.**

Εκ του ΔΣ